K. Sárközy, poslankyňa: (2005-09-22):
1. V názve vládneho návrhu zákona sa na konci pripájajú tieto slová: „a ktorým sa menia a dopĺňajú niektoré zákony“. 2. Za čl. I sa vkladajú nové čl. II a III, ktoré znejú: Čl. II Zákon č. 599/2003 Z. z.  o pomoci v hmotnej núdzi a o zmene a doplnení niektorých zákonov v znení zákona č. 5/2004 Z. z., zákona č. 191/2004 Z. z., zákona č. 453/2004 Z. z., zákona č. 613/2004 Z. z., zákona č. 614/2004 Z. z., zákona č. 721/2004 Z. z. a zákona č. 305/2005 Z. z. sa mení takto: V § 13 ods. 2 písm. a) sa suma „1 130 Sk“ nahrádza sumou „1 360 Sk“ a v písmene b) sa suma „1 920 Sk“ nahrádza sumou „2 150 Sk“. Čl. III Zákon č. 195/1998 Z. z. o sociálnej pomoci v znení zákona č. 389/1998 Z. z., zákona č. 155/1999 Z. z., zákona č. 450/2000 Z. z., zákona č. 416/2001 Z. z., zákona č. 507/2002 Z. z., zákona č. 534/2002 Z. z., zákona č. 724/2002 Z. z., zákona č. 453/2003 Z. z., zákona č. 599/2003 Z. z., zákona č. 45/2004 Z. z., zákona č. 141/2004 Z. z., zákona č. 191/2004 Z. z., zákona č. 365/2004 Z. z., zákona č. 453/2004 Z. z., zákona č. 564/2004 Z. z. , zákona č. 721/2004 Z. z., zákona č. 257/2005 Z. z. a zákona č. 305/2005 Z. z. sa mení a dopĺňa takto: 1. V § 56 odsek 5 znie: „(5) Za zvýšené výdavky súvisiace so zabezpečením prevádzky osobného motorového vozidla sa na účely tohto zákona považujú výdavky na pohonné látky slúžiace na prevádzku osobného motorového vozidla, ktoré občan s ťažkým zdravotným postihnutím využíva na pracovné, vzdelávacie, rodinné alebo občianske aktivity. Podmienka využívania osobného motorového vozidla na pracovné aktivity je splnená aj vtedy, ak občan s ťažkým zdravotným postihnutím podniká alebo prevádzkuje, alebo vykonáva samostatnú zárobkovú činnosť v mieste svojho trvalého pobytu.“ 2. V § 64 ods. 5 sa suma „700 Sk“ nahrádza sumou „900 Sk“. 3. Za § 110t sa vkladá § 110u, ktorý znie: „§ 110u V žiadostiach o poskytnutie peňažného príspevku na kompenzáciu zvýšených výdavkov súvisiacich so zabezpečením prevádzky osobného motorového vozidla, ktoré boli podané a o ktorých sa právoplatne nerozhodne do 31. októbra 2005, sa rozhoduje podľa zákona účinného od 1. novembra 2005.“ 3. Doterajší čl. II sa označuje ako čl. IV. Dovoľte mi krátke zdôvodnenie: K článku II: Vzhľadom na úpravu cien tovarov a energie od 1. októbra 2005 a s tým súvisiace vyššie dávky na všetky tovary a služby navrhuje sa úprava súm príspevku na bývanie. K článku III, k bodom 1 a 2: Z dôvodu  zvýšenia cien za pohonné hmoty sa navrhuje zvýšiť výšku peňažného príspevku na kompenzáciu zvýšených prídavkov súvisiacich so zabezpečením  prevádzky osobného motorového vozidla. Súčasne sa novelou zvyšuje adresnosť poskytovania tohto peňažného príspevku vymedzením jeho účelu a umožní sa poskytovať tento peňažný príspevok aj občanom s ťažkým zdravotným postihnutím, ktorí síce využívajú osobné motorové vozidlá na podnikanie alebo vykonávanie samostatne zárobkovej činnosti v mieste svojho trvalého pobytu. K bodu 3: Ustanovuje sa spôsob vybavovania žiadostí občanov o peňažný príspevok na kompenzáciu zvýšených výdavkov súvisiacich so zabezpečením prevádzky osobného motorového vozidla, o ktorých správne orgány nerozhodli do dňa účinnosti novely tohto zákona. Možno sa vám zdá, že je to nezvyklé, aby sme tieto pozmeňujúce návrhy dávali do zákona o príspevku pri narodení dieťaťa, ale ako som zdôvodnila, ceny týchto energií a ceny pohonných hmôt sa zvyšujú s účinnosťou od 1. októbra a toto bola najrýchlejšia pomoc tým, ktorí sú na to odkázaní, jednak čo sa týka príspevku na bývanie a jednak aj kompenzácie pri prevádzke motorového vozidla. Pevne verím, že snemovňa tento môj pozmeňujúci návrh, ktorý podpísalo 17 poslancov, prijme a bude účinný od 1. novembra 2005. Ďakujem za pozornosť.